Šventupė (Jiesia)
Šventupė – upelis Kauno ir Prienų rajonuose, Jiesios dešinysis intakas, įtekantis 19,9 km atstumu nuo pastarosios žiočių. Vandentakio kodas – 10011539, upelio ilgis – 13 km. Priklauso Nemuno mažųjų intakų (su Nemunu) baseinui. Šventupės ištakos – Prienlaukio ežeras. Upelis aukštupyje teka pro Čiudiškių tvenkinį. Vaga nuo Išlaužo žuvivaisos tvenkinių sureguliuota. Žemupyje kerta kelią  130  Kaunas–Prienai–Alytus  ir ties Linksmakalnio tvenkiniais įteka į Jiesią. Didesni intakai: Juodupė, Lapupė (kairieji). Prie Šventupės įsikūrusios gyvenvietės: Čiudiškiai, Šaltiniškiai, Dambrava, Trakinė, Mogiškės, Lapupys, Išlaužas, Linksmakalnis. Upės pavadinimas kilo nuo žodžio šventas („esąs Dievo malonėje, pašventintas“).